Compass GF4GF Centre – GF4GF Centres
2018 (First intake 2019)
The Name: Compass
Die Naam: Compass
“U Woord is die lamp wat my die weg wys, die lig op my pad.”
Die skrywer van hierdie Psalm het God se volk herinner dat Sy Woord ‘n betroubare “kompas” is. In daardie tyd was die flikkerende lig van ‘n olyfolie lamp net helder genoeg om vir ‘n reisiger sy volgende paar tree aan te wys. God se Woord is so ‘n lamp wat genoeg lig verskaf om die pad vir diegene wat God najaag, te verlig. Hierdie lig, die Woord van God, rig ons lewens op Jesus Christus, die begin en die voleinder. Meer nog, Jesus Christus is die lewende Woord wat Mens geword het en onder ons kom woon het, die ware Noord. (Joh 1:14).
God is ons rigting-gewer in ons lewe en Jesus Christus behoort ons ware Noord te wees. Ons fokus moet wees op Jesus Christus en ons behoort nooit af te wyk van die rigting wat Hy in ons lewens gee nie. Ons weet dat as ons slegs ‘n klein bietjie afwyk van die rigting wat Hy ons gee, eindig ons glad nie waar Hy wil hê ons moet wees nie. Daarom is die naam, Compass, baie gepas aangesien ons doel met hierdie sentrum juis is om jongmense te leer en te wys dat die Woord van God hul kompas moet wees, dat Jesus die fokus, die ware Noord, moet wees en dat ‘n lewe sonder Sy rigting nie die moeite werd is nie.
Die Bybel en die Heilige Gees as Helper, rig ons op Jesus, die ware Noord. Die Bybel is ons kaart wat vir ons die pad/roete van die gesonde leer en geregtigheid uiteensit (2 Tim 3:16). Die kompas is die werk van die Heilige Gees in ons wat ons rig op die waarheid, die enigste lewende Waarheid. Jesus is die Weg, die Waarheid en die Lewe (Joh. 14) Die Heilige Gees leer en help ons daagliks om nie af te dwaal nie en om al meer en meer soos Jesus te word. Hy rig ons en vanuit ons verhouding met die Drie-enige-God begin ons leef.
Ons leef egter in ’n stukkende, gebroke en chaotiese wêreld. ’n Wêreld wat ons wil intrek en ons sonder rigting wil laat. Wanneer ons rigting in die lewe verloor, kan ons ons God vertrou wat Sy betroubare Woord en die Heilige Gees as ons kompas gee en dit gebruik om ons in dieper gemeenskap met Hom te lei. Om ons weer Hoop te gee en te rig op Jesus Christus ons Ware Noord.